Malema, Ndlozi Maandag weer in hofMalema en Ndlozi na ‘n vorige hofverskyning. (Foto: EFF/Twitter) Julius Malema, leier van die EFF, en EFF-LP Mbuyiseni Ndlozi sal na verwagting Maandag weer in die Randburg-landdroshof op aanklagte van aanranding verskyn. Malema en Ndlozi staan op die aanranding van kol. Johannes Venter, ŉ senior polisielid van die Suid-Afrikaanse polisiediens, tereg. Die vervolging kom ná volgehoue druk deur die burgerregte-organisasie AfriForum, wat die hof in 2019 met ŉ mandamus-aansoek genader het om die Nasionale Vervolgingsgesag (NVG) te dwing om ŉ besluit oor die vervolging van Malema in hierdie saak én twee ander hangende sake teen hom te neem. Die beweerde aanrandingsvoorval het in April 2018 by die begrafnis van Winnie Madikizela-Mandela plaasgevind waar Malema en Ndlozi glo die kolonel in uniform aangerand het. Die voorval is op kringtelevisiekameras vasgevang en wyd op sosiale media versprei. Hoewel Venter ŉ klag by die polisie ingedien het, blyk dit dat die saak eers aandag gekry het ná die organisasie se private vervolgingseenheid navraag oor die ondersoek ingedien het.